钦定古今图书集成/明伦汇编/氏族典/第338卷 > 刘安世
## 钦定古今图书集成/明伦汇编/氏族典/第338卷 > 刘安世

按《宋史刘安世传》：“‘安世字器之，魏人。父航，终太仆卿。
安世登进士第，不就选。从学于司马光，咨尽心行己
之要，光教之以诚。光入相，荐为秘书省正字。光薨，擢
右正言。章惇以强市民田罚金，安世言惇与蔡确、黄
履、邢恕为四凶，止从薄罚，何以示惩’？会吴处厚解释
确《安州诗》以进，安世与梁焘等极论之，窜之新州。宰”
相范纯仁至于御史十人，皆缘是去。迁起居舍人，进
左谏议大夫。有旨暂罢经筵。民间讙传宫中求乳婢，
安世疏谏。邓温伯为翰林承旨，安世言其始终反复，
吕惠卿复光禄卿，安世争以为不可。出知成德军。章
惇用事，尢忌恶之，安置英州。同文馆狱起，徙梅州。惇
与蔡卞将必寘之死，擢一土豪为转运判官，使杀之。
判官未至二十里，呕血而毙，竟得免。昭怀后正位中
宫，惇、卞发前谏乳婢事，以为为后设。时邹浩既贬，诏
应天少尹孙鼛以槛车收二人赴京师，行数驿而徽
宗即位，赦至，鼛乃还。凡投荒七年，《甲令》所载，远恶地
无不历之。移衡及鼎，然后以集贤殿修撰知郓州。蔡
京既相连七谪，至峡州羁管，稍复承议郎，卜居宋都。
宣和六年，复待制。明年卒，年七十八。安世仪状魁硕，
累岁正色，立朝，扶持公道。年既老，群贤凋丧略尽，岿
然独存，而名望益重。梁师成用事，求得小吏吴默尝
趋走前后者，使持书来，默因劝为子孙计。安世笑曰：
“若为子孙计，不至是矣。吾欲为元祐全人，见司马光
于地”下，还其书，不答。死葬祥符县。后二年，金人发其
冢，貌如生，相惊语曰：“异人也。”为之盖棺，乃去。